ai4bharat/Pralekha huggingface dataset:
பிரதமர் அலுவலகம்
‘தடுப்பூசித் திருவிழா’, கொரோனாவுக்கு எதிரான இரண்டாவது மிகப்பெரிய போர் துவக்கம் பிரதமர்
‘மிகச்சிறிய கட்டுப்பாட்டுப் பகுதிகளை' உருவாக்குவதில் சமுதாயமும், மக்களும் முன்னின்று செயல்பட வேண்டும் பிரதமர்
தடுப்பூசிகள் வீணாகாத நிலையை நோக்கி நாம் முன்னேற வேண்டும் பிரதமர்
‘தடுப்பூசித் திருவிழாவிற்கு’ தனிநபர், சமூகம் மற்றும் நிர்வாக அளவில் இலக்குகளை நிர்ணயித்து, அவற்றை அடைவதற்கான முயற்சிகளை மேற்கொள்ள வேண்டும் பிரதமர்
‘தடுப்பூசித் திருவிழாவை’, கொரோனாவுக்கு எதிரான இரண்டாவது மிகப்பெரிய போரின் துவக்கம் என்று குறிப்பிட்டுள்ள பிரதமர் திரு நரேந்திர மோடி, தனிநபர் சுகாதாரத்துடன், சமூக சுகாதாரத்திலும் சிறப்பு கவனம் செலுத்தப்பட வேண்டும் என்று வலியுறுத்தியுள்ளார்.
மகாத்மா ஜோதிபா புலேவின் பிறந்த நாளான இன்று முதல், பாபாசாகேப் அம்பேத்கரின் பிறந்த நாளான ஏப்ரல் 14-ஆம் தேதி வரை இந்தத் தடுப்பூசி திருவிழா நடைபெறும்.
இது தொடர்பாக பிரதமர் வெளியிட்டுள்ள செய்தியில், இந்த நடவடிக்கை சம்பந்தமாக 4 முக்கிய விஷயங்களை வலியுறுத்தினார். முதலாவதாக ஒவ்வொருவரும் தடுப்பூசியைப் போட்டுக் கொள்ளுதல், அதாவது, தடுப்பூசியை போட்டுக் கொள்ள செல்ல முடியாத படிப்பறிவில்லாத மற்றும் வயது முதிர்ந்த மக்களுக்கு உதவிகள் வழங்கப்பட வேண்டும்.
இரண்டாவதாக, ஒவ்வொருவரும், பிறர் சிகிச்சை பெறுவதற்கு உதவுதல். கொரோனா சிகிச்சைப் பற்றிய போதிய அறிவும், வளங்களும் இல்லாதவர்களுக்கு தேவையான உதவிகள் வழங்கப்பட வேண்டும் என்பதை இது குறிக்கிறது.
மூன்றாவதாக, ஒவ்வொருவரும் பிறரைக் காப்பாற்றுதல். என்னையும் மற்றவர்களையும் பாதுகாப்பதற்காக நான் முகக் கவசத்தை அணிய வேண்டும் என்பது இதன் பொருளாகும். இது வலியுறுத்தப்பட வேண்டும்.
இறுதியாக, 'மிகச்சிறிய கட்டுப்பாட்டுப் பகுதிகளை' உருவாக்குவதில் சமுதாயமும், மக்களும் முன்னின்று செயல்பட வேண்டும். ஒருவர் பாதிக்கப்பட்டால் கூட குடும்ப உறுப்பினர்களும், சமுதாய உறுப்பினர்களும் ‘சிறிய கட்டுப்பாட்டுப் பகுதிகளை' அமைக்க வேண்டும். இந்தியா போன்ற மக்கள் தொகை அதிகமுள்ள நாடுகளில், கொரோனாவுக்கு எதிரான போராட்டத்தில் ‘சிறிய கட்டுப்பாட்டுப் பகுதிகள்' மிக முக்கிய அங்கம் வகிக்கிறது என்று பிரதமர் கூறினார்.
பரிசோதனை மற்றும் விழிப்புணர்வின் தேவையை பிரதமர் வலியுறுத்தினார். தகுதி வாய்ந்த ஒவ்வொரு தனிநபரும் தடுப்பூசியைப் போட்டுக்கொள்ள வேண்டும் என்றும் அவர் கூறினார். சமுதாயம் மற்றும் நிர்வாகத்தின் முக்கிய நோக்கமாக, இது இருக்க வேண்டும் என்றார் அவர்.
தடுப்பூசி வீணாகாத நிலையை நோக்கி நாம் பயணிக்க வேண்டும் என்று பிரதமர் வலியுறுத்தினார். தடுப்பூசியின் திறனை அதிகமாக பயன்படுத்துவதன் மூலம் நமது ஆற்றலை அதிகரிக்க முடியும் என்று பிரதமர் கூறினார்.
‘சிறிய கட்டுப்பாட்டுப் பகுதிகள்' பற்றிய விழிப்புணர்வு, தேவையில்லாமல் வீட்டை விட்டு வெளியேறாமல் இருப்பது, தகுதிவாய்ந்த அனைவருக்கும் தடுப்பூசிகளை வழங்குவது மற்றும் முகக்கவசங்கள் அணிவது போன்ற இதர கொவிட் சரியான வழி காட்டு நெறிமுறைகளை நாம் எவ்வாறு பின்பற்றுகிறோம், என்பதைப் பொறுத்தே நமது வெற்றி நிர்ணயிக்கப்படும் என்று பிரதமர் தெரிவித்தார்.
நான்கு நாட்கள் நடைபெறும் ‘தடுப்பூசித் திருவிழாவிற்காக' தனிநபர், சமூகம் மற்றும் நிர்வாக அளவில் இலக்குகளை நிர்ணயித்துக் கொண்டு, அவற்றை அடைவதற்குத் தேவையான நடவடிக்கைகள் மேற்கொள்ளப்பட வேண்டும் என்று பிரதமர் கேட்டுக்கொண்டார்.
மக்களின் பங்களிப்பு, விழிப்புணர்வு மற்றும் பொறுப்பான நடவடிக்கைகளின் வாயிலாக கொரோனாவை கட்டுப்படுத்துவதில் மீண்டும் நாம் வெற்றி அடைவோம் என்றும் அவர் நம்பிக்கை தெரிவித்தார்.
தடுப்பு மருந்துகளை எடுத்துக் கொண்டு, பாதுகாப்பாக இருங்கள் என்று கூறி தமது செய்தியை அவர் நிறைவு செய்தார்.
-------
(
பழங்குடியினர் நலத்துறை அமைச்சகம்
இரண்டு நாள் 'தேசியப் பழங்குடி ஆராய்ச்சி மாநாடு' மெய்நிகர் முறையில் பழங்குடியினர் விவகாரங்கள் அமைச்சகம் மற்றும் இந்தியப் பொது நிர்வாக நிறுவனத்தால் நடத்தப்பட்டது
பழங்குடியினர் விவகாரங்கள் அமைச்சகம் மற்றும் இந்தியப் பொது நிர்வாக நிறுவனம்  ஆகியவை இணைந்து இரண்டு நாள் தேசியப் பழங்குடி ஆராய்ச்சி மாநாட்டை மெய்நிகர் முறையில் 3 மற்றும் 4 செப்டம்பர் அன்று நடத்தின.
நிகழ்ச்சியில் பேசிய பழங்குடியினர் விவகாரங்கள் அமைச்சர் திரு அர்ஜுன் முண்டா, கிராம அளவிலான வாழ்வாதாரக் கட்டமைப்பை உருவாக்குவது குறித்துப் பேசினார்.
மாநாட்டைத் தொடங்கி வைத்து முன்னதாகப் பேசிய திரு முண்டா, பழங்குடி ஆராய்ச்சி நிறுவனங்களுக்கான மானியங்களின் கீழ் 26 பழங்குடி ஆராய்ச்சி நிறுவனங்களுக்கு பழங்குடியினர் விவகாரங்கள் அமைச்சகம் நிதி உதவியை வழங்கியுள்ளதாகத் தெரிவித்தார்.
நாடு முழுவதுமுள்ள முன்னணி அரசு மற்றும் அரசு சாரா அமைப்புகளுடன் இணைந்து தரமான ஆராய்ச்சியிலும் அமைச்சகம் ஈடுபட்டுள்ளதாக அவர் தெரிவித்தார். தேசியப் பழங்குடியினர் ஆராய்ச்சி நிறுவனம் புதுதில்லியில் அமைக்கப்பட்டு வருவதாகவும் அவர் தெரிவித்தார்.
இந்தியப் பொது நிர்வாக நிறுவனத்துடன்  இணைந்து இந்தியப் பொது நிர்வாக நிறுவனத்தின் தில்லி வளாகத்தில் தேசியப் பழங்குடியினர் ஆராய்ச்சி நிறுவனம் புதுதில்லியில் அமைக்கப்பட்டு வருகிறது.
மேலும் விவரங்களுக்கு, இந்த செய்திக் குறிப்பை ஆங்கிலத்தில் இங்கே படிக்கவும்
https://pib.gov.in/PressReleasePage.aspx?PRID=1651544
(
உள்துறை அமைச்சகம்
தேச விரோத சட்டத்தை திருத்தும் திட்டம்
இந்திய தண்டனைச் சட்டத்தின் 124ஏ பிரிவை  திருத்தம் செய்வதற்கு இந்திய சட்ட ஆணையத்தை கேட்டுக் கொள்ளும்படி, தேவையிருந்தால் உரிய யோசனைகளைத் தெரிவிக்கும்படியும் மத்திய உள்துறை அமைச்சகம் மத்திய சட்டம் மற்றும் நீதித் துறை அமைச்சகத்துக்கு எழுதியிருந்தது.
அதையடுத்து, சட்ட ஆணையம் 124ஏ பிரிவை ஆய்வு செய்தது. மேலும் தேச விரோத சட்டத்தின் வரம்பு அமலாக்கம் செய்வது குறித்தும், எந்தச் சூழ்நிலையில் அச்சட்டத்தைப் பயன்படுத்துவது என்பது தொடர்பாகவும் பரிசீலித்தது.
அதன் அடிப்படையில் வரைவு அறிக்கை தயாரிக்கப்பட்டு 2018, ஜூன் 26ம் தேதி நடைபெற்ற சட்ட ஆணையத்தின் கூட்டத்தில் விவாதிக்கப்பட்டது. அதன்படி ஆய்வு செய்யவும் முடிவெடுக்கப்பட்டது. அந்த அறிக்கையை சட்ட ஆணையம் இன்னமும் இறுதி செய்யவில்லை.
மத்திய உள்துறை இணையமைச்சர் திரு. ஹன்ஸ்ராஜ் கங்காராம் ஆஹிர் மாநிலங்களவையில் இன்று எழுத்துமூலம் அளித்த பதிலில் தெரிவித்துள்ளார்.
நிதி அமைச்சகம்
அக்டோபர் 2020-ல் ரூபாய் 1,05,155 கோடி சரக்கு மற்றும் சேவை வரியாக வசூல்
2020 ஆம் ஆண்டு அக்டோபர் மாதத்தில் மொத்த சரக்கு மற்றும் சேவை வரியாக ரூபாய் 1,05,155 கோடி வசூலிக்கப்பட்டுள்ளது. இதில் மத்திய சரக்கு மற்றும் சேவை வரி ரூபாய் 19,193 கோடியும், மாநில சரக்கு மற்றும் சேவை வரி ரூபாய் 25,411 கோடியும், ஒருங்கிணைந்த சரக்கு மற்றும் சேவை வரி ரூபாய் 52,540 கோடியும் , செஸ் வரி ரூபாய் 8,011 கோடியும்  அடங்கும்.
ஒருங்கிணைந்த சரக்கு மற்றும் சேவை வரியிலிருந்து வழக்கமான பைசல் தொகையாக மத்திய சரக்கு மற்றும் சேவை வரிக்கு ரூபாய் 25,091 கோடியையும் மாநில சரக்கு மற்றும் சேவை வரிக்கு ரூபாய் 19,427 கோடியையும் அரசு வழங்கியுள்ளது.
கடந்த ஆண்டின் இதே மாதத்துடன் ஒப்பிடுகையில் இந்த ஆண்டு அக்டோபர் மாதத்தின் வருவாய் 10 சதவீதம் உயர்ந்துள்ளது.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்
https://pib.gov.in/PressReleasePage.aspx?PRID=1669239
நிதி அமைச்சகம்
ஜிஎஸ்டி இழப்பீட்டை மாநிலங்கள் எதிர்கொள்வதற்கான 16-வது தவணையாக ரூ. 5,000 கோடியை மத்திய அரசு வழங்கியுள்ளது
மத்திய நிதி அமைச்சகம், சரக்கு மற்றும் சேவை வரி இழப்பீட்டை மாநிலங்கள் எதிர்கொள்வதற்கான 16-வது தவணையாக ரூ. 5,000 கோடியை மாநில அரசுகளுக்கு வழங்கியிருக்கிறது.
இதில், ரூபாய் 4,597.16 கோடி 23 மாநிலங்களுக்கும், ரூபாய் 402.84 கோடி ஜிஎஸ்டி கவுன்சிலில் உறுப்பினர்களாக உள்ள சட்டசபையுடன் கூடிய மூன்று யூனியன் பிரதேசங்களுக்கும்  வழங்கப்பட்டுள்ளது.
மிச்சமுள்ள ஐந்து மாநிலங்களான அருணாச்சலப் பிரதேசம், மணிப்பூர், மிசோரம், நாகலாந்து மற்றும் சிக்கிமுக்கு சரக்கு மற்றும் சேவை வரி முறையை செயல்படுத்தியதால் எந்த விதமான வருவாய் இழப்பும் ஏற்படவில்லை.
மதிப்பிடப்பட்ட மொத்த ஜிஎஸ்டி இழப்பீட்டு நிதியில் 86 சதவீதம் மாநிலங்கள் மற்றும் சட்டசபையுடன் கூடிய யூனியன் பிரதேசங்களுக்கு வழங்கப்பட்டுள்ளது.
இதில் ரூ. 86,729.93 கோடி மாநிலங்களுக்கும், ரூ. 8,270.07 கோடி சட்டசபையுடன் கூடிய மூன்று யூனியன் பிரதேசங்களுக்கும் வழங்கப்பட்டுள்ளது.
இந்த வாரத்திற்கான நிதி 4.6480 சதவீதம் என்னும் வட்டி விகிதத்தில் கடனாக வாங்கப்பட்டுள்ளது.
இது வரை, ரூ. 95,000 கோடி 4.7831 சதவீதம் என்னும் சராசரி வட்டி விகிதத்தில் மத்திய அரசால் கடனாக வாங்கப்பட்டுள்ளது.
மத்திய அரசு தெரிவித்த விருப்பத் திட்டங்களில் முதலாம் விருப்பத் திட்டத்தை அனைத்து மாநிலங்களும் விரும்பின. இதைத் தொடர்ந்து, மொத்த மாநில உற்பத்தியில் 0.50 சதவீதம் அளவுக்கு ரூ. 1,06,830 கோடியை கூடுதல் கடனாக பெற்றுக் கொள்ளவும் மாநிலங்களுக்கு அனுமதி அளிக்கப்பட்டுள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1698165
-----
(Visitor Counter : 191
சிறப்பு சேவைகள் மற்றும் கட்டுரைகள்
தாம்பரம் விமானப்படை தளத்திலிருந்து 388 வீரர்களின் பயிற்சி நிறைவு அணிவகுப்பு
தாம்பரம் விமானப்படை தளத்திலிருந்து 388 விமானப்படை வீரர்கள் தங்களின் பயிற்சியை வெற்றிகரமாக நிறைவு செய்த அணிவகுப்பு இன்று நடைபெற்றது.
இந்த அணிவகுப்பை தாம்பரம் விமானப்படை தளத்தின் அதிகாரி ஏர் கமாடோர் விபுல்சிங் பார்வையிட்டார். பயிற்சிபெற்று செல்லும் அனைவருக்கும் வாழ்த்து தெரிவித்த அவர், பல்வேறு துறைகளில் அபரிமிதமான திறனை வெளிப்படுத்தியவர்களை பாராட்டினார். எக்ஸ் பிரிவைச் சேர்ந்த முதல்நிலை விமானப்படை வீரர் சச்சின் குமார், பணிமனை பயிற்சி கழகத்தின் ஒய் பிரிவைச் சேர்ந்த முதல்நிலை விமானப்படை வீரர் ஆதர்ஷ் ஆகியோர் மிகச்சிறந்த ஆல் ரவுண்டர் கோப்பையை வென்றனர்.
புதிதாக இணைக்கப்பட்ட விமானப்படை வீரர்களிடையே உரையாற்றிய ஏர் கமாடோர் விபுல்சிங், தொழில் ரீதியாக சிறப்படைவதற்கு கடுமையாக பாடுபட வேண்டும் என்று அவர்களிடம் வலியுறுத்தினார். அண்மைக்கால மாற்றங்களுடன் தங்களின் அறிவு மற்றும் திறமைகளை தாங்களாகவே தொடர்ந்து விரிவுபடுத்திக்கொள்ள நீடித்த முயற்சிகளை மேற்கொள்ள வேண்டும் என்றும் அவர் கேட்டுக்கொண்டார். இந்திய விமானப்படை முக்கியமான சிறப்புகளை அடைவதை நோக்கி எல்லா நேரங்களிலும் உயர்வான நடத்தையை பராமரிக்குமாறு பயற்சி பெற்றவர்களுக்கு அவர் ஆலோசனை கூறினார்.
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
மத்தியப் பிரதேச மாநிலம் குவாலியரில் பாரத ஸ்டேட் வங்கியுடன் இணைந்து மத்திய அரசின் ஓய்வூதியதாரர்கள் இயக்கம்
மத்திய அரசின் பணியாளர் நலன், பொதுமக்கள் குறைதீர்வு மற்றும் ஓய்வூதிய அமைச்சகத்தின் ஓய்வூதியம் மற்றும் ஓய்வூதியம் பெறுவோர் நலத் துறை, மத்திய அரசு ஓய்வூதியதாரர்களுக்கான டிஜிட்டல் வாழ்க்கை சான்றிதழை மேம்படுத்துவதற்காக நாடு தழுவிய இயக்கத்தை தொடங்கியுள்ளது.
மத்திய பணியாளர் நலன், பொதுமக்கள் குறை தீர்வு மற்றும் ஓய்வூதியத்துறை இணையமைச்சர் டாக்டர் ஜிதேந்திர சிங் முக அங்கீகார தொழில்நுட்பதை தொடங்கிவைத்தார், பதிவுசெய்யப்பட்ட அனைத்து ஓய்வூதியதாரர்கள் சங்கங்கள், ஓய்வூதியம் வழங்கும் வங்கிகள், மத்திய அரசின் அமைச்சகங்கள், மத்திய அரசு நலவாழ்வு திட்ட மையங்கள் ஆகியவை ஓய்வூதியதாரர்கள் 'எளிதாக வாழ்வதற்கு' சிறப்பு முகாம்களை நடத்தி, டிஜிட்டல் வாழ்க்கை சான்றிதழ்  மற்றும் முக அங்கீகார தொழில்நுட்பத்தை ஊக்குவிக்க வேண்டும் என அறிவுறுத்தப்பட்டுள்ளது. .
மத்திய அரசின் ஓய்வூதியம் பெறுபவர்களுக்கான ஒரு நாள் இயக்கம் பாரத ஸ்டேட் வங்கியுடன் இணைந்து குவாலியரில் உள்ள படாவில் உள்ள பாரத ஸ்டேட் வங்கியின் கிளையில் நடத்தப்பட்டது.
1.10.22 முதல் இன்று வரை, மொத்தம் 45,16,038 டிஎல்சிக்கள் வழங்கப்பட்டுள்ளன. முக அங்கீகாரம் பெற்றவர்களின் எண்ணிக்கை 2,36,556 ஆகும். 17,27,993 மத்திய அரசு ஓய்வூதியதாரர்கள் இதுவரை டிஎல்சி வழங்கியுள்ளனர். இதில் முக அங்கீகாரம் பெற்றவர்கள் 1,44,719 பேர்.
இன்றைய நிகழ்ச்சியில் ஓய்வூதியம் பெறுவோர் ஆர்வத்துடன் கலந்துகொண்டனர். ஓய்வூதியம் பெறுவோர், முக அங்கீகார ஜீவன் பிரமான் செயலியை தங்கள் கைபேசியில் பதிவிறக்கம் செய்து, தொலைபேசியில் இருந்து ஆயுள் சான்றிதழை வழங்குவது எப்படி என்பது குறித்து துறை அலுவலர்களால் வழிகாட்டப்பட்டது. ஆயுள் சான்றிதழானது 60 வினாடிகளுக்குள் உருவாக்கப்பட்டு, மொபைல் போனுக்கு அனுப்பப்படும் இணைப்பு மூலம் அதை பதிவிறக்கம் செய்யலாம். இது மத்திய அரசின் ஓய்வூதியம் மற்றும் ஓய்வூதியம் பெறுவோர் நலத் துறையால் எடுக்கப்பட்ட டிஜிட்டல் உலகில் ஒரு குறிப்பிடத்தக்க நடவடிக்கையாகும்.
கைபேசி வழியாக முக அங்கீகாரம் மூலம் வாழ்க்கைச் சான்றிதழைச் சமர்ப்பிக்கும் செயல்பாட்டில், ஆதார் எண், ஒருமுறை கடவுச்சொல்லுக்கான  கைபேசி எண், ஓய்வூதியம் வழங்குவதற்கான ஆர்டர் எண், வங்கி/அஞ்சல் அலுவலக கணக்கு எண் பற்றிய விவரங்கள் முதல் முறையாகத் தேவைப்படும். இந்த வசதி மாநில அரசு ஊழியர்களுக்கும் கிடைக்கிறது.
இந்நிகழ்ச்சியில் வங்கிகள், ஓய்வூதியம் பெறுவோர் சங்கங்கள், இந்திய அஞ்சலக வங்கி, இந்திய தனித்துவ அடையாள ஆணையம் ஆகியவற்றின் பிரதிநிதிகளும் கலந்து கொண்டனர்.
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்டுள்ள கொவிட் தடுப்பூசியின் மொத்த எண்ணிக்கை 59 கோடியை தாண்டியது
இந்தியாவில் செலுத்தப்பட்டுள்ள கொவிட் தடுப்பூசியின் மொத்த எண்ணிக்கை நேற்று 59 கோடியைக் கடந்து குறிப்பிடத்தக்க சாதனையைப் படைத்துள்ளது. இன்று காலை 7 மணிக்கு கிடைத்த முதற்கட்ட தகவலின்படி, மொத்தம் 65,52,748 முகாம்களில் 59,55,04,593 தடுப்பூசிகள் போடப்பட்டுள்ளன.
நம் நாட்டில் இதுவரை மொத்தம் 3,17,54,281 பேர் கொவிட் தொற்றிலிருந்து குணமடைந்துள்ளனர். கடந்த 24 மணி நேரத்தில் 34,169 பேர் குணமடைந்தனர். இதன் மூலம் குணமடைந்தவர்களின் விழுக்காடு 97.67சதவீதமாக உள்ளது.
கடந்த 24 மணி நேரத்தில் 37,593 பேர் புதிதாக தொற்றுக்கு ஆளாகியுள்ளனர்.
தொடர்ந்து 59 நாட்களாக புதிய பாதிப்புகளின் எண்ணிக்கை 50,000க்கும் குறைவாக ஏற்பட்டு வருகிறது.
இந்தியாவில் கொவிட் தொற்றுக்கு சிகிச்சை பெறுவோரின் எண்ணிக்கை 3,22,327 ஆக உள்ளது இது, நாட்டின் மொத்த பாதிப்பில் 0.99 சதவீதம் மட்டுமே ஆகும்.
கடந்த 24 மணி நேரத்தில் 17,92,755 பரிசோதனைகளும், இந்தியாவில் இதுவரை மொத்தம் 51,11,84,547 பரிசோதனைகளும் மேற்கொள்ளப்பட்டுள்ளன.
வாராந்திர தொற்று உறுதி விழுக்காடு 1.92 சதவீதமாகவும், தினசரி தொற்று உறுதி விகிதம் 2.10 சதவீதமாகவும் இன்று பதிவாகியுள்ளது. தொடர்ந்து 30 நாட்களாக அன்றாட தொற்று உறுதி விழுக்காடு 3 சதவீதத்திற்குக் குறைவாகவும், 79 நாட்களாக 5 சதவீதத்திற்குக் குறைவாகவும் ஏற்பட்டுள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleseDetail.aspx?PRID=1748506
(
பிரதமர் அலுவலகம்
ராஜஸ்தானின் பிகானேரில் பல்வேறு வளர்ச்சித் திட்டங்களின் அடிக்கல் நாட்டல்/ திறப்பு விழாவில் பிரதமர் ஆற்றிய உரையின் தமிழாக்கம்
ராஜஸ்தான் ஆளுநர் திரு கல்ராஜ் மிஸ்ரா அவர்களே, மத்திய அமைச்சர்கள் திரு நிதின் கட்காரி அவர்களே, திரு அர்ஜுன் மேக்வால் அவர்களே, திரு கஜேந்திர ஷெகாவத் அவர்களே, திரு கைலாஷ் சவுத்ரி அவர்களே, நாடாளுமன்ற, சட்டமன்ற உறுப்பினர்களே, சகோதர சகோதரிகளே!
இன்று 24 ஆயிரம் கோடி ரூபாய் மதிப்பிலான வளர்ச்சித் திட்டங்கள் பிகானேரிலும், ராஜஸ்தானிலும் துவக்கி வைக்கப்பட்டுள்ளன. ஒரு சில மாதங்களிலேயே நவீன ஆறு வழி விரைவுச் சாலை இந்த மாநிலத்தில் அமைக்கப்பட்டுள்ளது. ராஜஸ்தானை புதுப்பிக்கத்தக்க எரிசக்தியை நோக்கி முன்னேற்றுவதற்காக பசுமை எரிசக்தி வழித்தடமும் இன்று திறக்கப்பட்டுள்ளது.
எந்த ஒரு மாநிலத்தின் திறன்களும், திறமைகளும் முறையாக அங்கீகரிக்கப்படும் போது அதன் வளர்ச்சி வேகம் அதிகரிக்கிறது. அந்த வகையில் ராஜஸ்தான் மாநிலம் அபரிமிதமான திறன்கள் மற்றும் திறமைகளின் மையமாக விளங்குகிறது. இங்கு தொழில்துறை வளர்ச்சிக்கு பெருமளவு வாய்ப்பு இருப்பதால்தான் உயர் ரக உள்கட்டமைப்பு இணைப்பை நாங்கள் இங்கு உருவாக்குகிறோம். விரைவுச் சாலைகள் மற்றும் ரயில் வழித்தடங்களின் மேம்பாட்டால் ராஜஸ்தான் முழுவதும் சுற்றுலா சம்பந்தமான வாய்ப்புகள் பெருகும். இதனால் இளைஞர்கள் பெருமளவு பயனடைவார்கள்.
நண்பர்களே,
இன்று திறந்து வைக்கப்பட்டுள்ள பசுமை விரைவு வழிச்சாலை, ராஜஸ்தானை ஹரியானா, பஞ்சாப், குஜராத் மற்றும் ஜம்மு காஷ்மீர் உடன் இணைக்கும். இந்த வழித்தடத்தால் இந்த பகுதியில் உள்ள விவசாயிகளும் வர்த்தகர்களும் பயனடைவார்கள். குறிப்பாக நாட்டின் பொருளாதாரத்தை ஊக்குவித்து விநியோக சங்கிலிகளை வலுப்படுத்தும் வகையில் இந்த வழித்தடத்தின் வாயிலாக எண்ணெய் சுத்திகரிப்பாலைகள் இணைக்கப்படும்.
உள்கட்டமைப்பு மேம்பாடு, சிறிய வர்த்தகர்களுக்கும் குடிசை தொழில்களுக்கும் பேருதவியாக இருக்கும். ஊறுகாய், அப்பளம் உள்ளிட்ட பல்வேறு பொருட்களுக்கு பிகானேர் பெயர் பெற்றுள்ளது. மேம்படுத்தப்பட்ட இணைப்பினால் இத்தகைய குடிசைத் தொழில்துறையினர் நாட்டின் எந்த ஒரு பகுதிக்கும் தங்களது பொருட்களை குறைந்த செலவில் கொண்டு செல்ல முடியும். கடந்த 9 ஆண்டுகளில் ராஜஸ்தானின் வளர்ச்சிக்காக ஏராளமான முயற்சிகளை நாங்கள் மேற்கொண்டிருக்கிறோம். நாம் அனைவரும் ஒன்றிணைந்து இந்த முன்னேற்றத்தை மேலும் துரிதப்படுத்துவோம். மீண்டும் ஒரு முறை உங்களுக்கு எனது மனமார்ந்த வாழ்த்துகளைத் தெரிவித்துக் கொள்கிறேன்.
மிக்க நன்றி!
பொறுப்புத்துறப்பு: இது பிரதமர் உரையின் தோராயமான மொழிபெயர்ப்பாகும். பிரதமர் தமது உரையை இந்தியில் வழங்கியிருந்தார்.
சிறப்பு சேவைகள் மற்றும் கட்டுரைகள்
சென்னை விமான நிலையத்தில் இரண்டு புதிய டாக்ஸிவேக்கள் தொடக்கம்
சென்னை விமான நிலையம் அதன் செயல்பாட்டுத் திறனை மேம்படுத்துவதற்காக தொடர்ச்சியாக பல்வேறு முயற்சிகளை மேற்கொண்டு வருகிறது. அதன் ஒரு பகுதியாக, விமானங்கள் வேகமாக வெளியேறுவதற்கான 2 டாக்ஸிவேக்களை பயன்பாட்டுக்குக் கொண்டு வந்துள்ளது.
விமான நிலையத்தின் கையாளும் திறன் தற்போது ஒரு மணி நேரத்திற்கு 36 இயக்கங்களிலிருந்து 45-ஆக உயரும் என்று எதிர்பார்க்கப்படும் நேரத்தில் இந்த இரண்டு டாக்ஸிவேக்களும் பயன்பாட்டுக்கு வந்துள்ளன. சென்னை விமான நிலையத்தில் விமானப் போக்குவரத்து சீராக அதிகரித்து வருவதால், உள்கட்டமைப்பை மேம்படுத்துவது அவசியமாகிறது. இந்த டாக்ஸிவேக்கள் மூலம் நெரிசல் மிக்க நேரங்களில் விமானங்களை விரைவாகவும், பாதுகாப்பாகவும் இயக்க முடியும்.
சென்னை சர்வதேச விமான நிலையம் தனது வாடிக்கையாளர்களுக்கு உலகத்தரம் வாய்ந்த சேவைகளை வழங்குவதில் எப்போதும் உறுதியாக உள்ளது. மேற்கூறிய திட்டங்களின் தொடக்கமானது, விமான நிலையத்தின் செயல்பாட்டுத் திறன், விமானப் போக்குவரத்து மேலாண்மை மற்றும் பயணிகள், விமான நிறுவனங்களுக்கு அதிகபட்ச பாதுகாப்பு மற்றும் வசதியை மேம்படுத்துவதற்கான தொடர் முயற்சிகளில் ஒன்றாகும்.விரைவாக வெளியேறுவதக்கான டாக்ஸிவே - விமானம் ஓடுபாதையில் இருந்து அதிக வேகத்தில் வெளியேற அனுமதிக்கும் கோணத்தில் ஓடுபாதைகளுடன் இணைக்கப்பட்ட டாக்ஸிவேக்கள்டாக்சிவே ஒரு டாக்ஸிவே என்பது விமான நிலையத்தின் ஒரு பகுதிக்கும் மற்றொரு பகுதிக்கும் இடையே ஒரு இணைப்பை வழங்குவதாகும்.
பாதுகாப்பு அமைச்சகம்
இளைஞர்களுக்கான கட்டாய ராணுவ சேவை
ஆயுதப்படைகளில் இளைஞர்கள் கட்டாயம் சேருவதற்காக அரசாங்கம் எந்த திட்டத்தையும் வகுக்கவில்லை. சைனிக் பள்ளிகள், அக்னிபத் திட்டத்தை செயல்படுத்துவதில் ஈடுபத்தப்படவில்லை. அரசுசாரா நிறுவனங்களும், தனியார் பள்ளிகளும் மாநில அரசுகளுடன் இணைந்து 100 சைனிக் பள்ளிகளை அமைப்பதற்கு அரசு அனுமதி வழங்கியுள்ளது. இந்த திட்டம் மத்தியப்பிரதேசம், உத்தரப்பிரதேசம் உள்ளிட்ட அனைத்து மாநிலம்/ யூனியப் பிரதேசங்களின் பள்ளிகளுக்கும் பொருந்தும். தகுதிகளை பூர்த்தி செய்து விண்ணப்பித்த அரசுசாரா, தனியார் மற்றும் மாநில அரசுப் பள்ளிகளின் விண்ணப்பங்களுக்கு சைனி்க் பள்ளிகள் சங்கத்துடன் புரிந்துணர்வு ஒப்பந்தம் கையெழுத்திடப்பட்டது.
பழங்குடியினர் வசிக்கும் பகுதிகள் உட்பட நாட்டின் அனைத்து பகுதிகளிலிருந்தும் ஆள்சேர்ப்பு நடவடிக்கைகளை ஆயுதப்படைப் பிரிவினர் செய்து வருகின்றனர்.
இந்த தகவலை, மக்களவையில், திரு.அருண் குமார் சாகர் மற்றும் பிற நாடாளுமன்ற உறுப்பினர்கள் எழுப்பிய கேள்விக்கு, மத்திய அமைச்சர் திரு.அஜய் பட் எழுத்துப்பூர்வமாக அளித்த பதிலில் தெரிவித்துள்ளார்.
வணிகம் மற்றும் தொழில்துறை அமைச்சகம்
தேசிய ஸ்டார்ட்அப் விருதுகள் 2021-க்கு விண்ணப்பங்கள் வரவேற்பு
வர்த்தகம் மற்றும் தொழில் அமைச்சகத்தின் கீழ் செயல்படும் தொழில் மற்றும் உள்நாட்டு வர்த்தக ஊக்குவிப்புத் துறை, இரண்டாவது தேசிய ஸ்டார்ட்அப் விருதுகள் 2021-ஐ வழங்கவிருக்கிறது. பெருந்தொற்று காலத்தில் ஸ்டார்ட்அப் நிறுவனங்கள் மேற்கொண்ட மிகச்சிறந்த நடவடிக்கைகள், முன்முயற்சிகள் ஆகியவற்றை கௌரவிக்கும் வகையில் இந்த நிகழ்ச்சியில் கூடுதலாக புதிய பிரிவுகள் அறிமுகப்படுத்தப்படுகின்றன. தற்சார்பு இந்தியா கனவை நிறைவேற்றுவதற்காக உள்நாட்டில் தயாரிக்கப்படும் முக்கிய அத்தியாவசிய பொருட்கள் தொடர்பான புதிய கண்டுபிடிப்புகளுக்கும் இந்த வருடம் முக்கியத்துவம் வழங்கப்படும். இந்த விருதுக்கான விண்ணப்பங்கள் 2021 ஜனவரி 31 வரை பெற்றுக்கொள்ளப்படும்.
வேளாண்மை, கால்நடை பராமரிப்பு, குடிநீர், கல்வி, திறன் மேம்பாடு உள்ளிட்ட 15 துறைகளில் 49 பிரிவுகளில் விருதுகள் வழங்கப்படவிருக்கிறது. கூடுதலாக கல்வி நிறுவனங்கள், கொவிட்-19 தொற்றுக்கு எதிரான புதிய கண்டுபிடிப்பு உள்ளிட்ட ஆறு பிரிவுகளில் சிறப்பு விருதுகளும் வழங்கப்படும்.
ஒவ்வொரு பிரிவில் வெற்றி பெறுவோருக்கு தலா ரூ. 5 லட்சம் ரொக்கப் பரிசாக அளிக்கப்படும். வெற்றியாளரும், இரண்டாம் இடம் வகிக்கும் இரண்டு பேரும் தங்களது கண்டுபிடிப்பை தகுந்த அதிகாரிகள் மற்றும் பெரு நிறுவனங்களின்முன் செயல்விளக்கம் அளித்து அதன்மூலம் புதிய வாய்ப்புகளை அவர்கள் பெறவும் ஏற்பாடு செய்யப்படும். வெற்றி பெறும் ஒரு இன்குபேட்டர் மற்றும் ஒரு ஆக்ஸிலரேட்டருக்கு தலா ரூ. 15 லட்சம் ரொக்கப் பரிசு அளிக்கப்படும்.
புது நிறுவனங்களை ஊக்குவிக்கும் வகையில் தேசிய ஸ்டார்ட்அப் விருதுகளை கடந்த 2019- ஆம் ஆண்டு தொழில் மற்றும் உள்நாட்டு வர்த்தக ஊக்குவிப்புத் துறை அறிமுகப்படுத்தியது.
விருதுகளுக்கான விண்ணப்ப முறை குறித்து தெரிந்து கொள்ள http://www.startupindia.gov.in/ என்ற இணையதளத்தை தொடர்பு கொள்ளலாம்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:https://www.pib.gov.in/PressReleasePage.aspx?PRID=1682658
-----
(Visitor Counter : 170
குடியரசுத் தலைவர் செயலகம்
செவிலியர்களின் அர்ப்பணிப்பு மற்றும் தொய்வில்லா முயற்சிகளின் காரணமாகவே இந்தியாவில் ஒரே நாளில் ஒரு கோடிக்கும் அதிகமானோருக்கு தடுப்பூசி செலுத்துவது சாத்தியமாகி உள்ளது: குடியரசுத் தலைவர் திரு ராம்நாத் கோவிந்த்
செவிலியர்களின் அர்ப்பணிப்பு மற்றும் தொய்வில்லா முயற்சிகளின் காரணமாகவே இந்தியாவில் ஒரே நாளில் ஒரு கோடிக்கும் அதிகமானோருக்கு தடுப்பூசி செலுத்துவது சாத்தியமாகி உள்ளது என்று குடியரசுத் தலைவர் திரு ராம்நாத் கோவிந்த் கூறினார்.
செவிலியர்களுக்கு காணொலி மூலம் தேசிய ஃபுளோரென்ஸ் நைட்டிங்கேல் விருதுகள் வழங்கும் நிகழ்ச்சியில் பேசிய அவர், “அவர்களது தொடர் முயற்சிகளால் நமது மக்கள் தொகையில் குறிப்பிடத்தகுந்த அளவு மக்களுக்கு நம்மால் தடுப்பு மருந்து அளிக்க முடிந்தது,” என்றார்.
கொவிட்-19 பெருந்தொற்றுக்கு எதிரான போரில் பல செவிலியர்கள் உயிரிழந்ததை குறிப்பிட்ட குடியரசுத் தலைவர், விருதுக்கு தேர்வு செய்யப்பட்ட ஒருவர் கொவிட் நோயாளிக்கு சிகிச்சை அளிக்கும் போதே உயிரிழந்ததை நினைவு கூர்ந்தார். இந்த தியாகத்திற்காக நாடு என்றைக்கும் அவருக்கு கடன் பட்டிருக்கும் என்று அவர் கூறினார்.
இத்தகைய சேவைகளையும் தியாகங்களையும் பணப் பலன்களால் சமன் செய்ய முடியாது என்றும், இருந்த போதிலும், அனைத்து சுகாதார பணியாளர்களுக்கும் தலா ரூ 50 லட்சம் விரிவான காப்பீட்டை ‘பிரதமரின் ஏழைகள் நல தொகுப்பு: கொவிட்-19-ஐ எதிர்த்து போராடும் சுகாதார பணியாளர்களுக்கான காப்பீட்டு திட்டத்தை’ அரசு அறிமுகப்படுத்தியுள்ளதாகவும் அவர் கூறினார்.
‘செவிலியர்கள்: வழிகாட்டும் குரல்- எதிர்கால சுகாதார சேவைகளுக்கான லட்சியம்’ எனும் இந்த வருட சர்வதேச செவிலியர் தினத்திற்கான மையக்கருவை குறிப்பிட்ட குடியரசுத் தலைவர், உலகெங்கிலும் உள்ள சுகாதார சேவை அமைப்புகளில் செவிலியர்களின் மைய பங்களிப்புக்கு இது முக்கியத்துவம் அளிப்பதாக கூறினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1755184
-----
(Visitor Counter : 261
உணவுப் பதப்படுத்துதல் தொழிற்சாலைகள் அமைச்சகம்
தஞ்சாவூரில் உள்ள இந்திய உணவு பதப்படுத்தும் தொழில்நுட்பக் கழகத்தின் மாணவர்கள் தங்கும் விடுதி மற்றும் இதர வசதிகளைக் காணொலி காட்சி வாயிலாக அமைச்சர் திரு நரேந்திர சிங் தோமர் தொடங்கி வைத்தார்
தற்சார்பு இந்தியா திட்டத்தின் குறிக்கோளை அடைய, வேளாண் மற்றும் விவசாயிகளின் வாழ்வாதாரத்தைப் பெருக்குவது அவசியம் என்று மத்திய வேளாண் மற்றும் விவசாயிகள் நலத்துறை அமைச்சர் திரு நரேந்திர சிங் தோமர் தெரிவித்துள்ளார்.
தஞ்சாவூரில் உள்ள இந்திய உணவு பதப்படுத்தும் தொழில்நுட்பக் கழகத்தில், மாணவர்கள் தங்கும் விடுதி மற்றும் சோதனை முயற்சியில் உணவு பதப்படுத்தும் தொழில்நுட்பத்தைக் காணொலிக் காட்சி வாயிலாக இன்று அவர் திறந்து வைத்தார். நிகழ்ச்சியில் பேசிய அமைச்சர், பிரதமர் திரு நரேந்திர மோடி தலைமையிலான மத்திய அரசு தற்சார்பு இந்தியா திட்டத்தை முன்னெடுத்துச் செல்லும் வகையில் உணவு பதப்படுத்தும் துறைக்கு முக்கியத்துவம் வழங்கி வருவதாகத் தெரிவித்தார். உணவு பதப்படுத்தும் துறையை மேம்படுத்துவதன் மூலம் வேளாண் துறை அபரிமிதமான வளர்ச்சியை ஈட்டுவதுடன், விவசாயிகளின் வருமானம் இரட்டிப்பாகும் என்ற பிரதமரின் தொலைநோக்கு பார்வையுடன் தனது அமைச்சகம் செயல்பட்டு வருவதாக அவர் மேலும் கூறினார்.
இந்திய உணவு பதப்படுத்தும் தொழில்நுட்பக் கழகத்தில் உட்கட்டமைப்பு வசதிகளை மேம்படுத்த புதிதாக பெறப்பட்டுள்ள நிலத்தில் கட்டிடம் கட்டுவதற்கான அடிக்கல்லை அமைச்சர் காணொலி காட்சி வாயிலாக நாட்டினார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்
https://pib.gov.in/PressReleasePage.aspx?PRID=1664092
சுற்றுச்சூழல் மற்றும் வனத்துறை அமைச்சகம்
தில்லியிலுள்ள தேசிய உயிரியல் பூங்காவில் கிருமிநாசினி மற்றும் கண்காணிப்பு நடவடிக்கைகள் தீவிரம்
கூண்டில் அடைக்கப்பட்ட மற்றும் சுதந்திரமாக சுற்றித் திரியும் பறவைகள் ஆகிய இரண்டு வகைகளையும் கொண்ட தில்லியிலுள்ள தேசிய உயிரியல் பூங்காவில் பறவை காய்ச்சலை கருத்தில் கொண்டு கிருமிநாசினி மற்றும் கண்காணிப்பு நடவடிக்கைகள் தீவிரமடைந்துள்ளன.
மத்திய உயிரியல் பூங்காக்கள் ஆணையம், மத்திய சுற்றுச்சூழல், வனம், பருவநிலை மாற்றம் அமைச்சகம், இந்திய அரசு மற்றும் தில்லி தேசிய தலைநகர் பகுதி அரசின் கால்நடை பராமரிப்பு துறை ஆகியவற்றின் வழிகாட்டுதல்களை தேசிய உயிரியல் பூங்கா முழுவதும் பின்பற்றுகிறது.
தேசிய உயிரியல் பூங்காவின் கால்நடை அலுவலர் மற்றும் தில்லி தேசிய தலைநகர் பகுதி அரசின் கால்நடை பராமரிப்பு துறையின் அதிகாரிகளைக் கொண்ட குழு ஒன்று, பறவைகளின் கழிவு மற்றும் பூங்காவில் உள்ள குளங்களின் நீர் மாதிரிகள் ஆகியவற்றை ஆய்வு செய்தது.
தேசிய உயிரியல் பூங்காவில் உள்ள பழுப்பு மீன் ஆந்தை ஒன்று உயிரிழந்ததை தொடர்ந்து, அதன் மாதிரிகள் தில்லி தேசிய தலைநகர் பகுதி அரசின் கால்நடை பராமரிப்பு துறைக்கு ஆய்வுக்காக அனுப்பட்டுள்ளன.
பறவை காய்ச்சலை தடுப்பதற்கான அனைத்து நடவடிக்கைகளும் எடுக்கப்பட்டு, கூண்டில் உள்ள பறவைகள் தனிமைப்படுத்தப்பட்டு கண்காணிக்கப்படுகின்றன.
மேலும் விவரங்களுக்கு இந்த ஆங்கில செய்திக் குறிப்பை காணவும்:
https://pib.gov.in/PressReleasePage.aspx?PRID=1689113
-----
(Visitor Counter : 98